Raimo Häyrinen

Raimo Herman ”Höyry” Häyrinen (30. heinäkuuta 1940 Savonlinna – 13. toukokuuta 2020 HelsinkiKuolinilmoitus. Helsingin Sanomat 7.6.2020, s. C 14.) oli suomalainen urheiluselostaja. Hänet tunnettiin etenkin nopeapuheisena urheilukilpailujen radioselostajana. Selostajana Häyrisen omimpia lajeja olivat jääkiekko ja nyrkkeily. Hän saavutti kaksi akateemista nyrkkeilymestaruutta ja kymmeniä ikämiesten palloilulajimestaruuksia ja toimi myös nyrkkeilytuomarina. Häyrinen sai 13 Telvis-palkintoa.

Guinnessin ennätysten kirjan 1984–1985 mukaan Häyrinen on Suomen nopein radioselostaja: ennätykseksi kirjattiin 218 sanaa 57,5 sekunnissa.Helsingin Sanomat 30.7.2007 Turun yliopistossa Häyrisen puhenopeudeksi mitattiin parhaimmillaan yli 440 sanaa minuutissa.

 Elämä 
 Koulu ja opiskelu 
Raimo Häyrisen isä oli Savonlinnan kaupunginsihteeri ja sittemmin Mikkelin kaupunginjohtaja Ensio Häyrinen. Raimo Häyrinen kävi koulua Savonlinnassa, Mikkelissä, Lahdessa ja Kouvolassa. Koulunkäynti päättyi Munkkivuoren yhteiskoulussa Helsingissä. Vuosina 1955–1961 Häyrinen työskenteli ajoittain merillä. Sotilasarvoltaan hän oli reservin sotilasmestari (merivoimat)https://www.seiska.fi/Uutiset/Selostajalegenda-Raimo-Hoyry-Hayrinen-on-kuollut/1151623 . Häyrinen opiskeli tv- ja radiotyötä Yhteiskunnallisessa korkeakoulussa ja Tampereen yliopistossa vuosina 1965–1969 sekä filmiohjausta Hochschule für Fernsehen und Film -koulussa Münchenissä 1969–1973.

 Työura 
pienoiskuva|Raimo Häyrinen 19-vuotiaana Argentiinan pääkaupungissa Buenos Airesissa.
Raimo Häyrinen oli Yleisradion palveluksessa 1965–1997. Hän selosti kymmeniä olympia- ja MM-kisoja. Häyrinen nimettiin kaikkiaan 24 kertaa vuoden suosituimmaksi urheiluselostajaksi. Yle irtisanoi Häyrisen vuonna 1997 kahden kirjallisen varoituksen ja lukuisten huomautusten jälkeen. Häyrinen haastoi yhtiön oikeuteen laittomasta irtisanomisesta ja vaati kahden vuoden irtisanomisajan palkkaa. Osapuolet pääsivät kahden vuoden kuluttua sovintoon ja Yle maksoi selostajalle 15 kuukauden palkkaa vastaavan summan.

Urheiluselostajat Raimo Häyrinen, Anssi Kukkonen, Paavo Noponen ja Seppo Kannas olivat helmikuussa 1972 mukana Lufthansan lennolla New Delhistä Frankfurt am Mainiin, kun palestiinalaisterroristit kaappasivat koneen silloisen Etelä-Jemenin pääkaupunkiin Adeniin. Selostajat olivat palaamassa kotiin Sapporon talviolympialaisista. Kaappausta seuranneena päivänä terroristit vapauttivat panttivankinsa, jotka Lufthansa haki uudella lennolla Frankfurtiin. Anssi Kukkosen mukaan Yleisradion selostusryhmän jäsenet olivat ensimmäiset suomalaiset, jotka joutuivat kokemaan lentokonekaappauksen.Hepojärvi, Harri: Selostajalegendat panttivankeina. Iltalehti 16.5.2020, s. 27. Alma Media.Holopainen, Pekka: Dramaattiset hetket konekaappauksen uhreina. Ilta-Sanomat 16.5.2020, s. 31. Sanoma Media Finland.

 Aktiiviuran jälkeinen aika 
Eläkkeellä Häyrinen teki toimittajan ja kuuluttajan töitä freelancerina. Hän työskenteli paikallisradioille ja kirjoitti urheilusta muun muassa Uutispäivä Demariin.

Viimeisinä elinvuosinaan Häyrinen sairasti Alzheimerin tautia.Holopainen, Pekka: Suuri suomalaisääni on poissa. Ilta-Sanomat 16.5.2020, s. 30. Sanoma Media.

 Poliittinen toiminta 
Häyrinen oli Kansallisen Kokoomuksen sitoutumaton varavaltuutettu Helsingin kaupunginvaltuustossa vuosina 1992–1996. Vuoden 2004 kunnallisvaaleissa hän oli sitoutumattomana ehdokkaana kokoomuksen ehdokaslistalla.

 Lähteet 

 Aiheesta muualla 
 Höyry Häyrinen rikkoi myytin hiljaisesta suomalaisesta. Ylen Elävä arkisto.
 Raimo "Höyry" Häyrisen lapsuusmuistot. Iltalehti 25.2.2008.

Luokka:Suomalaiset urheiluselostajat
Luokka:Suomalaiset urheilutoimittajat
Luokka:Suomalaiset nyrkkeilytuomarit
Luokka:Vuonna 1940 syntyneet
Luokka:Vuonna 2020 kuolleet